Motshekga tydelik SA presidentAngie Motshekga, minister van basiese onderwys. (Foto: GCIS) Die minister van basiese onderwys, Angie Motshekga, sal tydelik as president van Suid-Afrika waarneem terwyl pres. Cyril Ramaphosa in Zambië is. Ramaphosa het die aankondiging Vrydag gedoen voordat hy na Lusaka vertrek het om die staatsbegrafnis van oudpres. Kenneth Kaunda van Zambië by te woon. Maroela Media het vroeër berig die 97-jarige Kaunda is twee weke gelede in ŉ militêre hospitaal opgeneem vir longontsteking. Sy toestand het egter vinnig versleg en hy is kort daarna dood. Kaunda het Zambië 27 jaar lank regeer en het die leisels oorgeneem nadat die land in Oktober 1964 onafhanklikheid van Brittanje verkry het. Kaunda was aanvanklik ŉ gewilde leier, maar het later meer outokraties geword en opposisiepartye verbied. Hy is uiteindelik tydens die eerste veelpartyverkiesing in 1991 uitgestem. Adj.pres. David Mabuza kan nie tans die leisels by Ramaphosa oorneem nie, aangesien hy ook nie in die land is nie. Matshepo Seedat, Mabuza se woordvoerder, sê die adjunkpresident is met verlof vir ŉ mediese opvolgbesoek in Rusland. Mabuza sal sy pligte hervat sodra hy terug in Suid-Afrika is. Maroela Media het in Augustus verlede jaar berig dat Mabuza vrae oor korrupsie in die parlement moes beantwoord, maar glo te siek was om dit te doen. Mabuza het vantevore al mediese behandeling in Rusland ontvang. HE President @CyrilRamaphosa has arrived in Lusaka, Zambia where he is attending the funeral of His Excellency Doctor Kenneth Kaunda, former President of the Republic of Zambia#RIPPresidentKennethKaunda #RIPKK pic.twitter.com/j7OY7Qoese — Presidency | South Africa ???????? (@PresidencyZA) July 2, 2021